Országos Népi Gyűlés

Az Országos Népi Gyűlés (ONGY) (angol nyelven National People's Congress) a Kínai Népköztársaság legfelsőbb államhatalmi szerve, parlamentje, amely a Kínai Népköztársaság államszervezetének gerincét adó népi gyűlések rendszerének élén áll. Kína pártállam, a Kínai Kommunista Párt (KKP) alkotmányosan „vezető szerepet” tölt be az országban, így az Országos Népi Gyűlés is a KKP ellenőrzése alatt működik. Az Országos Népi Gyűlés áll a kínai törvényhozás csúcsán, jogosult módosítani az alkotmányt, törvényeket hozni, és felügyeli az állam alacsonyabb rangú szerveinek működését. Megválasztja és elmozdíthatja az államelnököt, az alacsonyabb rangú állami szervek – az Államtanács, a Legfelsőbb Népbíróság (SPC), a Legfelsőbb Népi Ügyészség, az Országos Felügyelő Bizottság és a Központi Katonai Bizottság – legfelsőbb tisztviselőit. Az ONGY teljes ülésszaka jellemzően évente csak egyszer ülésezik, hatásköreinek nagy részét állandó szervére, az Országos Népi Gyűlés Állandó Bizottságára ruházza át. Az ONGY Állandó Bizottsága körülbelül 170 törvényhozóból áll, és kéthavonta tart üléseket, hogy biztosítsa az államhatalom folyamatos működését. Az ONGY minden tavasszal tart éves ülésszakot, a pekingi Mennyei béke tere nyugati oldalán álló épületében, (hivatalos neve A nép nagy csarnoka, angolul Great Hall of the People) ezek általában 10-14 napig tartanak. Ezeken az ülésszakokon többek között fontos jogszabályokról és személyi kinevezésekről szavaz. Ezeket az ülésszakokat általában a Kínai Népi Politikai Tanácskozó Testület Nemzeti Bizottságának üléseihez időzítik, amely egy népfront jellegű konzultatív szerv, amelynek tagjai különböző társadalmi csoportokat képviselnek. A két szervezet párhuzamos ülésezése a kínai politikai élet rendszeres, fontos eseménye, amit kettős ülésnek (lianghuj (lianghui)) is neveznek. Az ONGY éves ülései lehetőséget adnak a vezető állami tisztviselőknek, hogy áttekintsék a politikai helyzetet és bemutassák a jövőbeli terveiket a nemzetnek. A KKP vezető szerepe miatt az ONGY-t gyakran a pártban már meghozott döntések gumibélyegzőjeként jellemzik. Az ONGY küldötteit a tartományi szintű népi gyűlések választják, amelyek magukat is közvetve választják meg. A KKP ellenőrzi a jelölési és választási folyamatokat a népi gyűlési rendszer minden szintjén. Az ONGY 2025-ben 2904 taggal a világ legnépesebb törvényhozó szerve. Öt évre választják. A képviselők tagsága részmunkaidős és fizetés nélküli. Az Országos Népi Kongresszus küldöttei gyakran a KKP-ban és egyidejűleg más kormányzati szervekben is betöltenek helyeket, az ONGY-ben jellemzően a kínai politika minden magas rangú személyisége szerepel. Az Állandó Bizottság tagsága azonban gyakran teljes munkaidős és fizetéssel jár, az Állandó Bizottság tagjai pedig nem tölthetnek be egyidejűleg végrehajtó, bírói, ügyészi vagy felügyeleti pozíciókat. Története Az Országos Népi Gyűlés eredete a kínai polgárháború idején létrehozott Kínai Szovjetköztársaság munkás-, paraszt- és katonaküldötteinek első országos kongresszusára vezethető vissza, amit 1931. november 7-én tartották Csianghszi (Jiangxi) tartomány Zsujcsin (Ruijin) nevű városában, az 1917-es októberi orosz forradalom 14. évfordulóján. Egy további ülésszakot tartottak Fucsien (Fujian) tartományban 1932. március 18-án, a Párizsi Kommün 61. évfordulóján. A hivatalos Második Országos Népi Gyűlést 1934. január 22. és február 1. között rendezték meg 693 küldött részvételével, közülük 117-en a Kínai Vörös Hadsereget képviselték. 1945-ben, a második kínai–japán háború végén a KKP és a Kuomintang (Guomintang) közös politikai tanácskozást tartott, a felek politikai reformokról tárgyaltak. Az ott elfogadott megállapodás jegyében a nacionalista kormány 1946. január 10. és 31. között megszervezte az első Politikai Konzultatív Gyűlést a Kuomintang (Guomintang), a Kínai Kommunista Párt, a Fiatal Kína Párt és a Kínai Demokratikus Liga, valamint független küldöttek képviselőinek részvételével Csungking (Chóngqìng)ban, Kína ideiglenes fővárosában. A közben kiújult, majd a kommunista erők győzelmével zárult polgárháború végén, 1949 szeptemberében került sor a második Kínai Népi Politikai Konzultatív Konferenciára, amelyre különböző baráti pártok küldötteit hívták meg, hogy részt vegyenek és megvitassák egy új állam, a Kínai Népköztársaság létrehozását. Ezt a konferenciát nevezték át ezután Kínai Népi Politikai Tanácskozó Testületre, amely konferencia jóváhagyta az új himnuszt, zászlót, fővárost és államnevet, valamint megválasztotta a Kínai Népköztársaság első kormányát. Létezésének első öt évében ez volt a Kínai Népköztársaság „de facto” törvényhozó testülete. 1954-ben elfogadták a Kínai Népköztársaság alkotmányát, ami ezt a funkciót az Országos Népi Gyűlésre ruházta át. Jegyzetek Fordítás Ez a szócikk részben vagy egészben a National People's Congress című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források További információk Kapcsolódó szócikkek A Kínai Népköztársaság államszervezete